CELEX: 32014R0836
Language: sk
Date: 2014-07-31 00:00:00
Title: Vykonávacie nariadenie Komisie (EÚ) č. 836/2014 z  31. júla 2014 , ktorým sa mení nariadenie (ES) č. 889/2008, ktorým sa ustanovujú podrobné pravidlá implementácie nariadenia Rady (ES) č. 834/2007 o ekologickej výrobe a označovaní ekologických produktov so zreteľom na ekologickú výrobu, označovanie a kontrolu

1.8.2014   
            
            
               SK
            
            
               Úradný vestník Európskej únie
            
            
               L 230/10
            
         VYKONÁVACIE NARIADENIE KOMISIE (EÚ) č. 836/2014
   z 31. júla 2014,
   ktorým sa mení nariadenie (ES) č. 889/2008, ktorým sa ustanovujú podrobné pravidlá implementácie nariadenia Rady (ES) č. 834/2007 o ekologickej výrobe a označovaní ekologických produktov so zreteľom na ekologickú výrobu, označovanie a kontrolu
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 834/2007 z 28. júna 2007 o ekologickej výrobe a označovaní ekologických produktov, ktorým sa zrušuje nariadenie (EHS) č. 2092/91 (1), a najmä na jeho článok 22 ods. 1,
   keďže:
   
               (1)
            
            
               V článku 42 nariadenia Komisie (ES) č. 889/2008 (2) sa výnimočne do 31. decembra 2014 za určitých podmienok a ak nie sú k dispozícii mládky z ekologického chovu povoľuje umiestniť do jednotiek ekologickej živočíšnej výroby na produkciu vajec mládky z neekologického chovu vo veku najviac 18 týždňov.
            
         
               (2)
            
            
               Vypracovanie harmonizovaných pravidiel ekologickej výroby pri mladej hydine na úrovni Únie je komplikovaná úloha pre širokú paletu názorov vzhľadom na technické požiadavky. S cieľom poskytnúť viac času na stanovenie podrobných pravidiel produkcie ekologických mládok by sa mala na tri roky predĺžiť platnosť výnimočného ustanovenia o využívaní mládok z neekologického chovu.
            
         
               (3)
            
            
               V článku 43 nariadenia (ES) č. 889/2008 sa výnimočne na kalendárne roky 2012, 2013 a 2014 povoľuje maximálne 5 % podiel neekologického bielkovinového krmiva na kŕmenie ošípaných a rôznych druhov hydiny.
            
         
               (4)
            
            
               Ekologické bielkoviny neboli na trhu Únie dostupné v dostatočnej kvalite a množstve, aby bolo možné splniť výživové požiadavky pri ošípaných a hydine v ekologických poľnohospodárskych podnikoch. Produkcia ekologických bielkovinových plodín ešte stále zaostáva za dopytom. Preto je vhodné predĺžiť výnimočnú možnosť používať obmedzený podiel neekologického bielkovinového krmiva počas obmedzeného obdobia.
            
         
               (5)
            
            
               Nariadenie (ES) č. 889/2008 by sa preto malo zodpovedajúcim spôsobom zmeniť.
            
         
               (6)
            
            
               Opatrenia stanovené v tomto nariadení sú v súlade so stanoviskom regulačného výboru pre ekologickú výrobu,
            
         PRIJALA TOTO NARIADENIE:
   Článok 1
   Zmena nariadenia (ES) č. 889/2008
   Nariadenie (ES) č. 889/2008 sa mení takto:
   
               1.
            
            
               V článku 42 písm. b) sa dátum „31. decembra 2014“ nahrádza dátumom „31. decembra 2017.“
            
         
               2.
            
            
               V článku 43 sa druhý pododsek nahrádza takto:
               „Najvyšší percentuálny podiel neekologického bielkovinového krmiva povolený na obdobie 12 mesiacov pre uvedené živočíšne druhy predstavuje 5 % v kalendárnych rokoch 2015, 2016 a 2017.“
            
         Článok 2
   Nadobudnutie účinnosti a uplatňovanie
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 1. januára 2015.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 31. júla 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 189, 20.7.2007, s. 1.
   
      (2)  Nariadenie Komisie (ES) č. 889/2008 z 5. septembra 2008, ktorým sa ustanovujú podrobné pravidlá implementácie nariadenia Rady (ES) č. 834/2007 o ekologickej výrobe a označovaní ekologických produktov so zreteľom na ekologickú výrobu, označovanie a kontrolu (Ú. v. EÚ L 250, 18.9.2008, s. 1).